PROVEDBENA ODLUKA KOMISIJE (EU) 2019/995

оd 17. lipnja 2019.

o izmjeni Provedbene odluke (EU) 2016/2323 o uspostavljanju Europskog popisa postrojenja za recikliranje brodova u skladu s Uredbom (EU) br. 1257/2013 Europskog parlamenta i Vijeća

(Tekst značajan za EGP)

EUROPSKA KOMISIJA,

uzimajući u obzir Ugovor o funkcioniranju Europske unije,

uzimajući u obzir Uredbu (EU) br. 1257/2013 Europskog parlamenta i Vijeća od 20. studenoga 2013. o recikliranju brodova i o izmjeni Uredbe (EZ) br. 1013/2006 i Direktive 2009/16/EZ (1), a posebno njezin članak 16.,

budući da:

(1) Člankom 6. stavkom 2. Uredbe (EU) br. 1257/2013 propisuje se da brodovlasnici moraju osigurati da se brodovi namijenjeni za recikliranje recikliraju samo u postrojenjima za recikliranje brodova koja su uvrštena na Europski popis objavljen u skladu s člankom 16. te uredbe.

(2) Europski popis utvrđen je Provedbenom odlukom Komisije (EU) 2016/2323 (2).

(3) Danska je obavijestila Komisiju da je u skladu s člankom 14. Uredbe (EU) br. 1257/2013 nadležno tijelo dodijelilo odobrenje za dva postrojenja za recikliranje brodova (3) smještena na njezinu državnom području. Danska je Komisiji dostavila sve relevantne informacije kako bi se ta postrojenja uvrstila na Europski popis. Europski popis trebalo bi stoga ažurirati uvrštavanjem tih postrojenja.

(4) Nakon uključivanja Uredbe (EU) br. 1257/2013 u Sporazum o Europskom gospodarskom prostoru (4) Norveška je obavijestila Komisiju da je nadležno tijelo u skladu s člankom 14. te uredbe odobrilo pet postrojenja za recikliranje brodova (5) koja se nalaze na njezinu državnom području. Norveška je Komisiji dostavila sve relevantne informacije kako bi se ta postrojenja uvrstila na Europski popis. Europski popis trebalo bi stoga ažurirati uvrštavanjem tih postrojenja.

(5) Komisija je zaprimila zahtjev u skladu s člankom 15. stavkom 1. Uredbe (EU) br. 1257/2013 za postrojenje za recikliranje brodova (6) smješteno u Turskoj kako bi se to postrojenje uvrstilo na Europski popis. Nakon procjene informacija i popratnih dokaza dostavljenih ili prikupljenih u skladu s člankom 15. te uredbe Komisija smatra da to postrojenje ispunjava zahtjeve iz članka 13. te uredbe u pogledu provedbe recikliranja brodova i uvrštavanja na Europski popis. Europski popis trebalo bi stoga ažurirati uvrštavanjem tog postrojenja.

(6) Nadalje, potrebno je ispraviti pogrešku u vezi s informacijama iz članka 16. stavka 2. točke (d) Uredbe (EU) br. 1257/2013 koje su uvrštene u Europski popis u pogledu postrojenja za recikliranje brodova smještenog u Finskoj.

(7) Provedbenu odluku (EU) 2016/2323 trebalo bi stoga na odgovarajući način izmijeniti.

(8) Mjere predviđene ovom Odlukom u skladu su s mišljenjem odbora osnovanog na temelju članka 25. Uredbe (EU) br. 1257/2013,

DONIJELA JE OVU ODLUKU:

Članak 1. Prilog Provedbenoj odluci (EU) 2016/2323 zamjenjuje se tekstom iz Priloga ovoj Odluci.

Članak 2. Ova Odluka stupa na snagu dvadesetoga dana od dana objave u Službenom listu Europske unije.

Sastavljeno u Bruxellesu 17. lipnja 2019. Za Komisiju Predsjednik Jean-Claude JUNCKER

(1) SL L 330, 10.12.2013., str. 1.

(2) Provedbena odluka Komisije (EU) 2016/2323 оd 19. prosinca 2016. o uspostavljanju Europskog popisa postrojenja za recikliranje brodova u skladu s Uredbom (EU) br. 1257/2013 Europskog parlamenta i Vijeća o recikliranju brodova (SL L 345, 20.12.2016., str. 119.).

(3) FAYARD A/S i Stena Recycling A/S.

(4) Odluka Zajedničkog odbora EGP-a br. 257/2018 od 5. prosinca 2018. o izmjeni Priloga XIII. (Promet) i Priloga XX. (Okoliš) Sporazumu o Europskom gospodarskom prostoru (još nije objavljeno u Službenom listu).

(5) AF Offshore Decom, Green Yard AS, Kvaerner AS (Stord), Lutelandet Industrihamn i Norscrap West AS

(6) Isiksan Gemi Sokum Pazarlama Ve Tic. Ltd. Sti.